b'\n_START_ARTICLE_\nAmerikankastanja\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nAmerikankastanja on paksurunkoinen, jopa 30 metri\xc3\xa4 korkea puu, jolla on leve\xc3\xa4n kupumainen, tihe\xc3\xa4 latvus. Sienitaudin saastuttamilla alueilla se kasvaa 5\xe2\x80\x9310 metri\xc3\xa4 korkeina, monihaaraisina vesoina tautiin kuolleiden puiden tyvest\xc3\xa4. Kuluvan kes\xc3\xa4n kasvainranka on kalju, ja runkoa peitt\xc3\xa4\xc3\xa4 harmaa kuori, joka on nuorena sile\xc3\xa4\xc3\xa4 mutta muuttuu vanhemmiten syv\xc3\xa4uurteiseksi. Lehdet ovat kellanvihre\xc3\xa4t, vastapuikeat, suippotyviset ja pitk\xc3\xa4suippuiset. Lehtilapa on 3\xe2\x80\x9310 senttimetri\xc3\xa4 leve\xc3\xa4 ja 9\xe2\x80\x9330 senttimetri\xc3\xa4 pitk\xc3\xa4, piikkilaitainen ja hienokarvainen._NEWLINE_Amerikankastanja kukkii kes\xc3\xa4\xe2\x80\x93hein\xc3\xa4kuussa. Sill\xc3\xa4 on valkoiset hedekukat, joissa on surkastuneita mutta selv\xc3\xa4sti erottuvia emi\xc3\xb6it\xc3\xa4 sek\xc3\xa4 keskell\xc3\xa4 valkoisia tai keltaisia karvoja. Piikkisen, 4-liuskaisen kehdon suojassa on kolme emikukkaa, joista kehittyy p\xc3\xb6lytyksen j\xc3\xa4lkeen ruskeita p\xc3\xa4hkin\xc3\xa4hedelmi\xc3\xa4 eli kastanjoita. P\xc3\xa4hkin\xc3\xa4t ovat litteit\xc3\xa4, munan muotoisia ja halkaisijaltaan noin 2 senttimetri\xc3\xa4.\n_START_SECTION_\nLevinneisyys\n_START_PARAGRAPH_\nAmerikankastanja on kotoisin Pohjois-Amerikan it\xc3\xa4osista. Sen luontainen levinneisyysalue ulottuu id\xc3\xa4ss\xc3\xa4 Maineen, etel\xc3\xa4ss\xc3\xa4 Georgian lounaisosiin, l\xc3\xa4nness\xc3\xa4 Mississippiin sek\xc3\xa4 pohjoisessa Indianaan ja Ontarion etel\xc3\xa4isimm\xc3\xa4lle reunalle.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nAmerikankastanja oli aikaisemmin yleinen puu runsasravinteisissa, tammivaltaisissa lehti- ja sekametsiss\xc3\xa4 1\xc2\xa0200 metrin korkeudelle saakka._NEWLINE_1900-luvun alussa New Yorkiin levisi tuontipuun mukana aasialainen Cryphonectria parasitica -sienitauti, joka tappoi 40 vuodessa amerikankastanjan l\xc3\xa4hes sukupuuttoon. Suurin osa luonnonvaraisista puista on kuollut, ja sieni tappaa kuolleiden puiden tyvest\xc3\xa4 nousevat uudet vesat ennen kuin ne ehtiv\xc3\xa4t tuottaa it\xc3\xa4vi\xc3\xa4 siemeni\xc3\xa4. Vain muutamat yksitt\xc3\xa4iset istutukset Yhdysvaltojen l\xc3\xa4nsiosissa ovat s\xc3\xa4\xc3\xa4styneet tartunnalta. Amerikkalaiset tutkijat eiv\xc3\xa4t ole yrityksist\xc3\xa4 huolimatta onnistuneet viel\xc3\xa4 kehitt\xc3\xa4m\xc3\xa4\xc3\xa4n amerikankastanjalajiketta, joka olisi vastustuskykyinen sienitaudille.\n_START_SECTION_\nK\xc3\xa4ytt\xc3\xb6\n_START_PARAGRAPH_\nHistoriallisesti amerikankastanjaa k\xc3\xa4ytettiin yleisesti nahan parkitsemisessa sek\xc3\xa4 rakennus- ja huonekaluteollisuudessa. Intiaanit k\xc3\xa4yttiv\xc3\xa4t sen eri osia ysk\xc3\xa4n, syd\xc3\xa4nvaivojen ja hiertymien hoidossa ja herkuttelivat makeilla p\xc3\xa4hkin\xc3\xb6ill\xc3\xa4.'